На основу члана 15. и члана 16. став 2, а у вези с чланом 40. Покрајинске скупштинске одлуке о покрајинској управи („Сл. лист АПВ“, бр. 37/14, 54/14 – др. одлука, 37/16, 29/17, 24/2019, 66/2020 и 38/2021) и члана 2. став 1. тачка 1. алинеја 1. и члана 3. став 2.  Покрајинске скупштинскe одлукe о додели буџетских средстава за финансирање и суфинансирање програмских активности и пројеката у области високог образовања, студентског стандарда и научноистраживачке делатности у Аутономној покрајини Војводини („Службени лист АП Војводине", бр. 9/2021) покрајински секретар за високо образовање и научноистраживачку делатност доноси:

**ПРАВИЛНИК О УСЛОВИМА ЗА ФИНАНСИРАЊЕ НАБАВКЕ ОПРЕМЕ И ИЗГРАДЊЕ СИСТЕМА ЗА ПРОИЗВОДЊУ ЕЛЕКТРИЧНЕ ЕНЕРГИЈЕ ИЗ ОБНОВЉИВИХ ИЗВОРА ПУТЕМ СОЛАРНИХ ФОТОНАПОНСКИХ ПАНЕЛА У УСТАНОВАМА ИЗ НАДЛЕЖНОСТИ ПОКРАЈИНСКОГ СЕКРЕТАРИЈАТА ЗА ВИСОКО ОБРАЗОВАЊЕ И НАУЧНОИСТРАЖИВАЧКУ ДЕЛАТНОСТ ЧИЈИ ЈЕ ОСНИВАЧ АУТОНОМНА ПОКРАЈИНА ВОЈВОДИНА**

Члан 1.

Овим правилником уређују се начин, услови, критеријуми и поступак за расподелу буџетских средстава намењених за набавку опреме и изградњу система за производњу електричне енергије из обновљивих извора путем соларних фотонапонских панела (у даљем тексту: Систем) у установама из надлежности Покрајинског секретаријата за високо образовање и научноистраживачку делатност (у даљем тексту: Секретаријат) чији је оснивач Аутономна покрајина Војводина.

Термини који се користе у овом Правилнику, а који имају родно значење, изражени у граматичком мушком роду, подразумевају природни мушки и женски пол лица на које се односе.

Члан 2.

Финансијска средства за намене из члана 1. Правилника додељују се путем јавног конкурса, у складу са расположивим средствима у буџету Аутономне покрајине Војводине, обезбеђеним на посебном разделу Покрајинског секретаријата, најмање једном годишње.

Члан 3.

Право учешћа на јавном конкурсу имају следеће установе: универзитет, факултети, високе школе, институти и установе студентског стандарда, чији је оснивач Аутономна покрајина Војводина (у даљем тексту: Установе).

Секретаријат ће јавним конкурсом дефинисати Установе које ће имати приоритет у финансирању за текућу годину.

Члан 4.

Јавни конкурс садржи податке о Установама које ће се финансирати, намени средстава која се расподељују, податке о критеријумима и условима конкурса, начину пријављивања, року за подношење пријаве и друге податке који су значајни за спровођење јавног конкурса.

Члан 5.

За спровођење јавног конкурса за набавку опреме и изградњу Система покрајински секретар за високо образовање и научноистраживачку делатност образује комисију (у даљем тексту: Комисија).

Комисија разматра поднете пријаве на јавни конкурс.

Комисија утврђује испуњеност прописаних услова на јавном конкурсу.

Након разматрања поднетих пријава на јавни конкурс, Комисија сачињава образложени предлог за доделу средстава и доставља га покрајинском секретару.

Изузетно, покрајински секретар може решењем одобрити финансијска средства и без предлога Комисије.

Члан 6.

Пријава на јавни конкурс се подноси у писменој форми на јединственом обрасцу број 8, чију садржину утврђује Секретаријат и који се може преузети на званичној интернет презентацији Секретаријата.

Подносилац пријаве, уз попуњени образац број 8, треба да приложи:

* фотокопију пројектно – техничке документације;
* предрачун за набавку опреме и изградњу Система (извод из пројектно – техничке документације);
* доказ да је у надлежном регистру установа уписана као корисник објекта на којем је планирана изградња Система или сагласност органа управљања корисника;
* фотокопија поднетог захтева за исходовање услова за прикључење на електро – енергетску мрежу;
* доказ о утрошеној електричној енегрији у претходној календарској години.

Јавним конкурсом могу се утврдити и други подаци, односно прилози који се достављају уз пријаву, а битни су за одлучивање приликом избора пројеката.

Члан 7.

Неблаговремене, непотпуне, неправилно попуњене пријаве, пријаве које су поднела неовлашћена лица и пријаве које нису предмет јавног конкурса неће се разматрати.

Члан 8.

Расподела финансијских средстава установама утврдиће се на основу следећих критеријума:

* укупне потрошње електричне енергије установе;
* удела енергије који ће бити подмирен из фотонапонског система у односу на укупну потрошњу;
* значаја инвестиције;
* техничких могућности реализације.

Члан 9.

По спроведеном поступку, покрајински секретар разматра предлог Комисије и решењем одлучује о расподели средстава корисницима.

Решење из става 1. овог члана је коначно.

Члан 10.

Обавезу за доделу средстава Секретаријат преузима на основу уговора у складу са законом, којим ће бити регулисана међусобна права и обавезе уговорних страна.

Установе се обавезују да обезбеде неопходне законске и друге услове за набавку опреме и изградњу Система за које су одобрена средства.

Члан 11.

Установе су дужне да средства користе искључиво за намене за која су она додељена, а неутрошена средства да врате у буџет Аутономне покрајине Војводине.

За набавку опреме и изградњу, установе су дужне да примењују поступак јавних набавки, у складу с прописима који регулишу тај поступак.

Члан 12.

Секретаријат прати и контролише реализацију финансирања набавке и изградње Система на основу писмених извештаја с потребном документацијом, коју су установе дужне да поднесу у року од 15 дана након њихове набавке.

Ако додељена средства нису наменски коришћена, Секретаријат ће покренути поступак пред органом управе надлежним за буџетску инспекцију, ради контроле законитог и наменског коришћења средстава.

Ако установа не достави извештај о наменском коришћењу средстава или ако не испоштује рок из става 1. овог члана, секретаријат ће покренути поступак о повраћају додељених средстава у буџет АП Војводине.

Члан 13.

Овај Правилник ступа на снагу осмог дана од објављивања у “Службеном листу Аутономне покрајине Војводине”.

Нови Сад, 29. август 2023. године

Број: 142-451-3228/2023-04

ПОКРАЈИНСKИ СЕКРЕТАР

проф. др Зоран Милошевић